**Κρίση στην Ευρωζώνη και Μαθήματα για την Ασία**

**Περίληψη της παρουσίασης της Δρ. Siriwan Chutikamoltham**

Οι βραχυπρόθεσμες επιπτώσεις της κρίσης δημοσίου χρέους της Ευρωζώνης στην Ασία δεν ήταν ιδιαίτερα αρνητικές. Οι Ασιάτες είδαν λιγότερες εξαγωγές στην ΕΕ, λιγότερες άμεσες ξένες επενδύσεις από την ΕΕ, αλλά εισροές ζεστού χρήματος λόγω της επέκτασης της νομισματικής πολιτικής στη Δύση. Κατά συνέπεια, αρκετά έθνη στην Ασία βίωσαν επιβράδυνση της οικονομικής τους ανάπτυξης, ενώ σε κάποια άλλα δημιουργήθηκε η φούσκα των ακινήτων.

Ωστόσο, οι μακροπρόθεσμες επιπτώσεις στην Ασία μπορεί να αποτελέσουν μεταμφιεσμένη ευλογία καθώς η κρίση της ΕΕ δίδαξε πολύτιμα μαθήματα στην Ασία.

Το πρώτο μάθημα αφορά στην ανάπτυξη η οποία είναι προσανατολισμένη στις εξαγωγές. Ένα τέτοιο είδος ανάπτυξης υιοθέτησαν κάποιες Ασιατικές χώρες. Με την επιβράδυνση της ανάπτυξης στην ΕΕ, οι Ασιατικές χώρες με προσανατολισμό τις εξαγωγές πρέπει να μετατοπίσουν την αναπτυξιακή τους στρατηγική, από τις εξαγωγές προς την εγχώρια ζήτηση. Αυτό είναι ιδιαίτερα προφανές για την Κίνα η οποία εξισορροπεί εκ νέου την οικονομία της. Η προσπάθεια αυτή αναμένεται να οδηγήσει σε καλύτερη σύνδεση των επαρχιών της ενδοχώρας με τις παράκτιες περιοχές, σε πιο ισομερή κατανομή της ανάπτυξης μεταξύ των περιφερειών και καλύτερες συνθήκες διαβίωσης για τον μέσο Κινέζο. Η λιγότερη έμφαση στις εξαγωγές θα μειώσει την πίεση να διατηρηθεί αδύναμο το τοπικό νόμισμα, γεγονός που μεταφράζεται σε λιγότερες πληθωριστικές πιέσεις και ενίσχυση της πραγματικής αγοραστικής δύναμης των πολιτών. Αυτό επίσης θα μετριάσει την ένταση με τη Δύση σχετικά με το θέμα της χειραγώγησης του νομίσματος.

Το δεύτερο μάθημα είναι η διαφοροποίηση των εμπορικών εταίρων. Η φθίνουσα σπουδαιότητα της αγοράς της ΕΕ ενθάρρυνε τις χώρες της Ασίας να βρουν εναλλακτικές αγορές. Τα Ασιατικά έθνη έχουν πλέον εμπορικές συναλλαγές περισσότερο μεταξύ τους. Είναι αλήθεια ότι η Ασία έχει γίνει ο πιο σημαντικός εμπορικός εταίρος της ίδιας της Ασίας. Αυτό είναι μία ενθαρρυντική τάση η οποία στηρίζει το σχέδιο οικονομικής ένταξης στους κόλπους του νοτιο-ανατολικού Ασιατικού μπλοκ ή ASEAN.

Το τρίτο μάθημα είναι η δημοσιονομική πολιτική και το χρέος. Τα Ασιατικά κράτη που είχαν υψηλούς ρυθμούς ανάπτυξης, θα γίνουν τελικά μάρτυρες μιας πιο αργής ανάπτυξης. Όταν επιβραδύνεται η ανάπτυξη, η δημοσιονομική πειθαρχία και η συγκράτηση του χρέους καθίστανται πιο σημαντικά. Αυτό δεν είναι απλό στην πράξη, ειδικά σε πολιτικό επίπεδο, γιατί οι περισσότερες κυβερνήσεις ενδέχεται να υιοθετήσουν δημοσιονομικό έλλειμμα για να αντιμετωπίσουν την επιβράδυνση της ανάπτυξης, οδηγώντας έτσι στην ανάγκη δανεισμού. Λίγα κράτη μπορούν ωστόσο να δανείζονται για πάντα και το χρέος πρέπει να αποπληρωθεί στο μέλλον. Η δημοσιονομική δαπάνη πρέπει λοιπόν να είναι συνετή, χωρίς σπατάλες. Πρέπει να τονώσει την οικονομική ανάπτυξη και όχι να διοχετεύεται στην κατανάλωση.

Το τέταρτο μάθημα αφορά στην εθνική ανταγωνιστικότητα η οποία είναι απαραίτητη για την μακροπρόθεσμη βιώσιμη ανάπτυξη, τη δημοσιονομική ευρωστία και τη φερεγγυότητα ενός έθνους. Για να παραμείνει ανταγωνιστικό ένα έθνος, πρέπει να έχει υψηλή παραγωγικότητα και χαμηλό κόστος παραγωγής σε σχέση με τους ανταγωνιστές του. Προς την επίτευξη αυτού, η κυβέρνηση και ο ιδιωτικός τομέας σε συνδυασμό πρέπει να επενδύσουν στην τόνωση της παραγωγικότητας, όπως η καινοτομία, η εκπαίδευση, οι υποδομές και οι συστημικές μεταρρυθμίσεις.